b'\n_START_ARTICLE_\nMultimeter\n_START_PARAGRAPH_\nEt multimeter (eller universalinstrument) er et m\xc3\xa5leinstrument, der bruges inden for elektronikken til at m\xc3\xa5le elektriske str\xc3\xb8mme, sp\xc3\xa6nding og modstand, og ofte flere andre elektronik-relaterede f\xc3\xa6nomener._NEWLINE_Man skelner mellem to grundl\xc3\xa6ggende varianter af instrumentet: Det analoge multimeter, hvor det man m\xc3\xa5ler angives af en viser p\xc3\xa5 en skala (drejespoleinstrument), og det digitale multimeter, hvor en AD-konverter med tilh\xc3\xb8rende hj\xc3\xa6lpekredsl\xc3\xb8b giver en direkte, numerisk udl\xc3\xa6sning af m\xc3\xa5leresultatet.\n_START_SECTION_\nVekselstr\xc3\xb8m og -sp\xc3\xa6nding\n_START_PARAGRAPH_\nDrejespoleinstrumenter og AD-konvertere kan i sig selv kun m\xc3\xa5le j\xc3\xa6vnsp\xc3\xa6ndinger og j\xc3\xa6vnstr\xc3\xb8mme , men s\xc3\xa5 godt som alle multimetre er ogs\xc3\xa5 i stand til at m\xc3\xa5le vekselstr\xc3\xb8m og -sp\xc3\xa6nding: N\xc3\xa5r man v\xc3\xa6lger s\xc3\xa5dan et m\xc3\xa5leomr\xc3\xa5de, indkobles dioder der ensretter polariteten af den sp\xc3\xa6nding der f\xc3\xb8res frem til drejespoleinstrument eller AD-konveter, samt en kondensator der "frasorterer" j\xc3\xa6vnstr\xc3\xb8mme ved vekselstr\xc3\xb8msm\xc3\xa5linger._NEWLINE_Denne kondensator skal have en tilpas stor kapacitet til, at dens reaktans overfor vekselstr\xc3\xb8mme ikke f\xc3\xa5r m\xc3\xa6rkbar indflydelse p\xc3\xa5 m\xc3\xa5leresultatet. Da reaktansen udover kapaciteten ogs\xc3\xa5 afh\xc3\xa6nger af str\xc3\xb8mmens/sp\xc3\xa6ndingens frekvens, s\xc3\xa6tter denne kondensator samtidig en nedre gr\xc3\xa6nse for, hvilke frekvenser multimeterets vekselstr\xc3\xb8msm\xc3\xa5leomr\xc3\xa5der kan arbejde med._NEWLINE_Omvendt har ensretterkredsl\xc3\xb8bet og en evt. forst\xc3\xa6rker en vis \xc3\xb8vre gr\xc3\xa6nsefrekvens som samtidigt bliver den \xc3\xb8vre frekvensm\xc3\xa6ssige gr\xc3\xa6nse for multimeteret.\n_START_SECTION_\nJ\xc3\xa6vnsp\xc3\xa6nding\n_START_PARAGRAPH_\nJ\xc3\xa6vnsp\xc3\xa6ndingsvoltmetre, is\xc3\xa6r uden batteri/forst\xc3\xa6rker, vil aflede en lille str\xc3\xb8m gennem sig under m\xc3\xa5ling \xe2\x80\x93 uanset det valgte m\xc3\xa5leomr\xc3\xa5de. F.eks. skal et drejespoleinstrument p\xc3\xa5 100\xc2\xa0uA og 0,1\xc2\xa0V for fuldt udslag skulle have mellem 0 og 100\xc2\xa0uA gennem sig for at m\xc3\xa5le noget. Ved f.eks. 1\xc2\xa0V for fuldt udslag vil voltmeteret maksimalt have en indre modstand p\xc3\xa5 (1\xc2\xa0V)/(100\xc2\xa0uA)=\xc2\xa010\xc2\xa0kohm._NEWLINE_Vil man m\xc3\xa5le p\xc3\xa5 noget og maksimalt have en fejl p\xc3\xa5 1%, skal det man m\xc3\xa5ler over maksimalt v\xc3\xa6re 10\xc2\xa0kohm/100=\xc2\xa0100\xc2\xa0ohm. Denne beregning er ikke eksakt \xe2\x80\x93 kun en rettesnor._NEWLINE_Hvis man m\xc3\xa5ler sp\xc3\xa6ndingen over en modstand p\xc3\xa5 10\xc2\xa0kohm, vil man i v\xc3\xa6rste tilf\xc3\xa6lde kunne f\xc3\xa5 en m\xc3\xa5lefejl p\xc3\xa5 50% \xe2\x80\x93 og herudover p\xc3\xa5virke et t\xc3\xa6ndt kredsl\xc3\xb8b drastisk. Hvis man fors\xc3\xb8ger at m\xc3\xa5le sp\xc3\xa6ndingen over en modstand p\xc3\xa5 1\xc2\xa0Mohm, skal der vist ikke meget fantasi til hvor slemt et s\xc3\xa5dant fors\xc3\xb8g vil v\xc3\xa6re._NEWLINE_Det er grunden til, at et voltmeter med indbygget forst\xc3\xa6rker hj\xc3\xa6lper med at minske m\xc3\xa5lefejl, da de typisk har en indre modstand p\xc3\xa5 1\xc2\xa0Mohm eller 10\xc2\xa0Mohm uanset valgt m\xc3\xa5leomr\xc3\xa5de, men man skal stadig t\xc3\xa6nke sig om._NEWLINE_Det bedste m\xc3\xa5leinstrument til at m\xc3\xa5le sp\xc3\xa6ndinger med store indre modstande er et r\xc3\xb8rvoltmeter eller transistorvoltmeter. Disse kan have mere end 1\xc2\xa0Gohm i indre modstand.\n_START_SECTION_\nJ\xc3\xa6vnstr\xc3\xb8m\n_START_PARAGRAPH_\nVed j\xc3\xa6vnstr\xc3\xb8mm\xc3\xa5ling med et (is\xc3\xa6r analogt) m\xc3\xa5leinstrument, skal der f.eks. v\xc3\xa6re et sp\xc3\xa6ndingsfald p\xc3\xa5 0,1V ved fuldt viserudslag._NEWLINE_Skal man f.eks. m\xc3\xa5le 1\xc2\xa0A betyder det at den indre modstand minimum vil v\xc3\xa6re (0,1\xc2\xa0V)/(1\xc2\xa0A)=\xc2\xa00,1\xc2\xa0ohm._NEWLINE_Hvis man f.eks. skal m\xc3\xa5le str\xc3\xb8mmen gennem en belastning p\xc3\xa5 1\xc2\xa0ohm, vil m\xc3\xa5lefejlen som rettesnor v\xc3\xa6re 10% og herudover kan belastningens funktion v\xc3\xa6re anderledes, da dens sp\xc3\xa6nding er lavere under str\xc3\xb8mm\xc3\xa5ling.\n_START_SECTION_\nSpole, kondensatorvirkning og antennevirkning\n_START_PARAGRAPH_\nM\xc3\xa5ling p\xc3\xa5 h\xc3\xb8jimpedansede halvledere eller r\xc3\xb8rgitre skal g\xc3\xb8res med omtanke, da disse steder er f\xc3\xb8lsomme for opsamlede elektrostatiske felter og middelst\xc3\xa6rke radiob\xc3\xb8lger. M\xc3\xa5leinstrumentet og tilledninger er normalt ikke afsk\xc3\xa6rmede og fungerer derfor fint til at samle de u\xc3\xb8nskede felter og signaler op._NEWLINE_M\xc3\xa5leinstrumentets og tilledningernes spole og kondensatorvirkning kan p\xc3\xa5virke f\xc3\xb8lsomme steder i elektroniske kredsl\xc3\xb8b.'